ত্রিপুরার বদলা কলকাতায়। লেনিনের পাল্টা শ্যামাপ্রসাদ। বুধবার সকাল ৮টা নাগাদ কেওড়াতলা শ্মশান লাগোয়া এলাকায় শ্যামাপ্রসাদ মুখোপাধ্যায়ের মূর্তি ভাঙার চেষ্টা করে কয়েকজন। 
 নিজস্ব প্রতিবেদন: ত্রিপুরার বদলা কলকাতায়। লেনিনের পাল্টা শ্যামাপ্রসাদ। বুধবার সকাল ৮টা নাগাদ কেওড়াতলা শ্মশান লাগোয়া এলাকায় শ্যামাপ্রসাদ মুখোপাধ্যায়ের মূর্তি ভাঙার চেষ্টা করে কয়েকজন। মুখে কালি লেপা হয়, ভেঙে ফেলা হয় চোখ, মুখ, নাকের কিছু অংশ। তবে মূর্তিটি পুরোপুরি ভেঙে ফেলার আগেই স্থানীয়দের তত্পরতায় পুলিস ৬ জনকে গ্রেফতার করেছে। পুরসভার কর্মীরা পরে গিয়ে কালি মুছে ফেলেন। ধৃতদের মধ্যে ১ জন মহিলাও রয়েছেন। ধৃতরা নিজেদের যাদবপুরের অতিবামপন্থী রাডিক্যালের সদস্য বলে দাবি করেছেন। বুধবার সকালের এই ঘটনাকে ঘিরে শ্মশানের বাইরে সংঘর্ষ বাধে তৃণমূল-বিজেপির। আরও পড়ুন: দলের বিরুদ্ধে বিস্ফোরক অভিযোগ, ফেসবুকে পোস্ট প্রাক্তন সিপিএম সাংসদ মিনতি সেনের
 
বুধবার সকাল আটটা নাগাদ কেওড়াতলা মহাশ্মশান লাগোয়া এলাকায় জনা কয়েক যুবক-যুবতীকে দেখতে পান স্থানীয়রা। প্রথমে তাদের বিশেষ আমল না দিলেও, এক জনের চোখে পড়ে, শ্যামাপ্রসাদ মুখোপাধ্যায়ের মুখে এক যুবক কালি লেপে দিচ্ছে। তাদের মধ্যে কয়েকজন হাতুড়ি দিয়ে শ্যামাপ্রসাদের মূর্তিতে আঘাত করছে। এই খবর চাউর হতেই পুলিস গিয়ে হাতেনাতে ধরে ফেলে ৬ জনকে। এরপরই ঘটনাস্থলে যান বিদ্যুত্ মন্ত্রী শোভনদেব চট্টোপাধ্যায়। ঘটনার তীব্র নিন্দা করেন তিনি। এই ধরনের ঘটনা বিকৃত মনস্ক রাজনীতির পরিচয় বলে জানান তিনি। 
শিক্ষাবিদ পবিত্র সরকারের দাবি, শ্যামাপ্রসাদ হোন বা লেনিন। যে কোনও মূর্তি ভাঙাই নিন্দনীয়। এলাকার অপ্রীতিকর পরিস্থিতি নিয়ন্ত্রণে মোতায়েন রয়েছে পুলিস। তবে শেষ পাওয়া খবর অনুযায়ী, ঘটনাকে ঘিরে শ্মশানের বাইরে ইতিমধ্যে দুই গোষ্ঠীর মধ্যে সংঘর্ষ বেধে গিয়েছে।